Verbruikersake: Eerlikheid wen wanneer dit kom by lewensversekering(Foto: Rawpixel/Pexels) Daar was ŉ groot styging in lewensversekeringeise wat uitbetaal het in 2021 weens kardiovaskulêre siektes, kanker en Covid-19. As verbruikers nou een ding geleer het uit die pandemie, is dit hoe waardevol lewensversekering is. Momentum Retail Life Insurance en Liberty se eise het gestyg met 66% en met 59,6% by Liberty, met Momentum wat R8,97 miljard uitbetaal het en Liberty R10,12 miljard. Jy is egter nie ‘gelukkig’ indien jou eis uitbetaal word nie. As jou eis uitbetaal word, is dit omdat jy eerstens eerlik was. Ina Opperman het gaan kyk hoe belangrik dit is om eerlik te wees wanneer jy vir lewensversekering aansoek doen om te verseker dat jou eis later uitbetaal word. Momentum het ŉ paar groot eise uitbetaal: R86.4 miljoen vir ŉ man (54) wat sy eie lewe geneem het, gevolg deur R80 miljoen vir iemand wat in ŉ lugvaartongeluk dood is en R66 miljoen vir iemand wat dood is aan Covid-19. Kanker bly die siekte met die grootste sterftesyfer met 44% van die eise, gevolg deur kardiovaskulêre siekte op 20% en komplikasies van die sentrale senuweestelsel soos beroerte op 12%. Momentum het ook R39 miljoen uitbetaal vir inkomstebeskermingseise weens Covid-19, maar die meeste uitbetalings hiervoor was vir spier- en gebeentesiektes op 23%. Die twee golwe van Covid-19 het tot ŉ groot aantal sterftes gelei met 21,2% van alle eise in 2021, terwyl kanker 20,7% van die eise opgemaak het. Prostaatkanker (29%) was die algemeenste kanker vir mans en borskanker (38%) vir vroue. Afleggings het in 2021 ŉ totaal van 7,2% van alle Lifestyle Protector-eise opgemaak, vergeleke met 8% in 2020, terwyl Liberty ook meer eise oor geestesgesondheid ontvang het, veral van mense tussen die ouderdomme van 35 en 54, hoofsaaklik te wyte aan stres weens Covid-19. Liberty het ook baie eise uitbetaal vir toestande soos depressie wat verantwoordelik was vir 45% van eise en skisofrenie (15%). Ander oorsake was toestande soos angs, onvermoë om te werk en smart. In sommige gevalle is uitbetalings geweier omdat eisers nie voldoen het aan die polisse se voorwaardes nie of nie-openbaarmaking wanneer aansoekers nie vrae oor mediese toestande, finansiële posisie, lewenstyl of hul werk korrek beantwoord het nie of belangrike inligting uitgelaat het. Dit help om eerlik te wees met jou versekeraar soos mens kan sien uit die sterfte-eise wat uitbetaal is aan die gesinne van mense wat verlede jaar dood is. Minder as 10% van eise is verwerp, omdat die persoon wat vir die polis aansoek gedoen het nie al die vereiste inligting verskaf het nie. Wanneer jy vir lewensversekering aansoek doen, moet jy baie vrae beantwoord oor jou gesondheid, sowel as die gesondheid van nabye familielede om die versekeraar in staat te stel om die risiko te bepaal om jou lewe te verseker. Verbruikers gee gewoonlik al die vereiste inligting en eise word uitbetaal wanneer hulle sterf of ongeskik raak om te werk. Daarom kan ŉ mens nie genoeg beklemtoon hoe belangrik dit is om nie vir jou versekeraar te jok nie en al die inligting te gee waarvoor jy gevra word. Dit is ook net so belangrik om nooit, ooit toe te laat dat die makelaar ŉ blanko vorm vir jou invul nie. Die Wet op Langtermynversekering, wat ingestel is om verbruikers te beskerm wanneer hulle lewensversekering uitneem, bepaal dat versekeraars die reg het om jou polis te kanselleer indien jy nie belangrike inligting oor jou gesondheid verskaf het toe jy aansoek gedoen het nie. Eise word gewoonlik verwerp weens valse eise, selfmoord binne twee jaar nadat die polis uitgeneem is, sterfte weens ŉ siekte wat uitgesluit is en in die meerderheid van die gevalle, belangrike inligting wat nie aan die versekeraar gegee is nie. Verbruikers dink gewoonlik hulle sal laer premies betaal of dekking ontvang sonder uitsluitings wanneer hulle nie al die inligting oor hul gesondheid bekend maak nie, maar dit kom gewoonlik aan die lig wanneer die persoon sterf en dan sit die familie sonder ŉ inkomste. Die wet vereis dat jy alle belangrike inligting verskaf wanneer jy vir lewensdekking aansoek doen. Artikel 59 van die wet bepaal dat belangrike inligting dit is wat ŉ billike, versigtige persoon sal beskou as inligting wat die versekeraar behoort te kry om self te besluit wat die risiko is. Dit is dus baie belangrik om alle inligting oor jou gesondheid, soos operasies, besoeke aan spesialiste, abnormale skanderings en bloedtoetse, hospitaalverblyf, medisyne wat jy tans gebruik en huidige gewoontes, soos rook, bekend te maak. Daar word nie van jou verwag om al die besonderhede te onthou nie, maar dit is belangrik om inligting te gee soos die diagnose, die jaar toe dit gebeur het, die naam van die dokter wat jou behandel het en ŉ opsomming van wat gebeur het. Indien die versekeraar dan meer inligting nodig het, kan hy met die dokter praat. Jy moet ook onthou om inligting te gee oor jou stokperdjies, soos valskermspring en diepseeduik. Onthou, wanneer jy die aansoek onderteken, neem jy verantwoordelikheid dat alles daarin korrek is. Indien jy nie jou verantwoordelikheid nakom nie, kan die versekeraar jou aansoek en eis afwys weens nie-openbaarmaking.